## Rješenje Ustavnog suda Republike Hrvatske broj U-III-290. od 3

### NN 46/1999 (14.5.1999.), Rješenje Ustavnog suda Republike Hrvatske broj U-III-290. od 3

# USTAVNI SUD REPUBLIKE HRVATSKE

Ustavni sud Republike Hrvatske u Vijeću sastavljenom od
dopredsjednika Suda Jurice Malčića, kao predsjednika
Vijeća te sudaca Mladena Žuvele i mr. Hrvoja Momčinovića,
kao članova Vijeća u postupku povodom ustavne tužbe
O. E. iz K., zastupane po punomoćnici S. G.-G., odvjetnici
iz K., na sjednici Vijeća održanoj dana 3. svibnja
1999. godine, jednoglasno je donio

## RJEŠENJE

I. Ustavna tužba se odbacuje.

II. Ovo rješenje objavit će se u »Narodnim novinama«.

Obrazloženje

O. E. iz K., podnijela je ustavnu tužbu u povodu presude
Vrhovnog suda Republike Hrvatske, broj: Rev-2438/1993 od 21. prosinca
1994. godine, presude Općinskog suda u K., broj: P-129/97
od 17. travnja 1997. godine i presude Županijskog suda u
K., broj: Gž-351/97 od 2. listopada 1997. godine.

Podnositeljica smatra da su joj navedenim odlukama povrijeđena
ustavna prava iz članka 19. i članka 35. Ustava
Republike Hrvatske.

Presudom Vrhovnog suda Republike Hrvatske, broj: Rev-2438/1993
od 21. prosinca 1994. godine, djelomično je prihvaćena
revizija podnositeljice izjavljena povodom pravomoćne presude
Okružnog suda u B., broj: Gž-66/93-2 od 25. veljače
1993. godine. Tom je presudom potvrđena presuda Općinskog
suda u K., broj: P-706/92-2 od 11. studenog 1992. Osporavanom
odlukom Vrhovnog suda nižestupanjske presude su ukinute u
odnosu na visinu glavnice preko iznosa od 16.000 DEM i vraćene
prvostupanjskom sudu na ponovno suđenje, a preinačene
u odnosu na zateznu kamatu.

Presudom Županijskog suda u K., broj: Gž-351/97 od 2.
listopada 1997. godine, odbijena je kao neosnovana žalba
podnositeljice izjavljena protiv presude Općinskog suda
u K., broj: P-129/97 od 17. travnja 1997. godine. Tom je presudom
odbijen tužbeni zahtjev podnositeljice u cijelosti.

Ustavna tužba nije pravodobna u odnosu na presudu Vrhovnog
suda Republike Hrvatske, broj: Rev-2438/1993 od 21. prosinca 1994.
godine, a nije dopuštena u odnosu na presudu Županijskog
suda u K., broj: Gž-351/97 od 2. listopada 1997. godine.

Odredba članka 28. stavka 1. Ustavnog zakona o Ustavnom
sudu Republike Hrvatske (»Narodne novine«, broj 13/91,
nastavno: Ustavni zakon) određuje da svatko može podnijeti
ustavnu tužbu ako smatra da mu je odlukom sudbene, upravne
vlasti ili drugih tijela koja imaju javne ovlasti, povrijeđeno
jedno od Ustavom utvrđenih sloboda i prava čovjeka
i građanina, dok je odredbom stavka 2. istog članka
propisano da se ustavna tužba može podnijeti nakon što
je iscrpljen dopušteni pravni put. Nadalje, odredbom stavka
3. citiranog članka propisano je da u stvarima u kojim
je dopušten upravni spor, odnosno revizija u parničnom
ili izvanparničnom postupku, pravni put je iscrpljen nakon
što je odlučeno i o tim pravnim sredstvima.

Prema članku 29. Ustavnog zakona ustavna tužba može
se podnijeti u roku od mjesec dana računajući od
dana primitka odluke kojom je iscrpljen dopušteni pravni
put.

Odluku kojom je iscrpljen dopušteni pravni put, a to je u
konkretnom slučaju presuda Vrhovnog suda Republike Hrvatske,
broj: Rev-2438/1993. od 21. prosinca 1994. godine, podnositeljica
je primila 8. srpnja 1996. godine.

Podnositeljica je ustavnu tužbu podnijela 31. ožujka
1999. godine, dakle, nakon proteka roka od mjesec dana.

Kako je protiv presude Županijskog suda u K., broj: Gž-351/97
od 2. listopada 1997. godine, moguće izjaviti reviziju (a
koju je podnositeljica i izjavila, ali odluka o istoj još
nije donesena), to je podnošenje ustavne tužbe u povodu
navedene presude preuranjeno u smislu odredbe članka 28.
stavka 3. Ustavnog zakona. Slijedom navedenog ne postoji pretpostavka
iscrpljenosti dopuštenog pravnog puta te ustavna tužba
nije dopuštena.

Stoga je na temelju članka 26. Ustavnog zakona, u svezi
s člankom 58. Poslovnika Ustavnog suda Republike Hrvatske
(»Narodne novine«, broj 29/94) riješeno kao u izreci.

Uslijed odluke o ustavnoj tužbi o prijedlogu podnositeljice
za odgodu izvršenja primjenom odredbe članka 53. Poslovnika
Suda nije rješavano.

Odluka o objavi temelji se na odredbi članka 20. stavka
1. Ustavnog zakona.

Broj: U-III-290/1999
Zagreb, 3. svibnja 1999.

USTAVNI SUD REPUBLIKE HRVATSKE

Predsjednik Vijeća
**Jurica Malčić,** v. r.

Rješenje, NN 46/1999-907